Projekts

LATVIJAS REPUBLIKAS MINISTRU KABINETS

2018.gada Noteikumi Nr.

Rīgā (prot. Nr. .§)

**Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kompetences pilnveides kārtību**

Izdoti saskaņā ar

[Izglītības likuma](http://likumi.lv/doc.php?id=50759) 14.panta 13. un 32.punktu, 48.panta pirmo daļu

un [Profesionālās izglītības likuma](http://likumi.lv/doc.php?id=20244) 18.pantu

**I. Vispārīgie jautājumi**

1. Noteikumi nosaka pedagogam nepieciešamo izglītību un profesionālo kvalifikāciju un pedagogu profesionālās kompetences pilnveides kārtību.

**II. Pedagoga izglītība un profesionālā kvalifikācij****a**

2. Par vispārējās izglītības (izņemot pirmsskolas izglītības) pedagogu ir tiesīga strādāt persona, kurai ir:

2.1. augstākā pedagoģiskā izglītība un atbilstoša mācību priekšmeta skolotāja kvalifikācija;

2.2. augstākā pedagoģiskā izglītība un sākumskolas vai sākumizglītības skolotāja, vai pamatizglītības skolotāja kvalifikācija;

2.3. augstākā izglītība mācību priekšmetam atbilstošā zinātnes nozarē un skolotāja kvalifikācija.

3. Par vispārējās izglītības pedagogu, kurš īsteno speciālās izglītības programmas speciālās izglītības iestādēs vai speciālās klasēs vai grupās, ir tiesīga strādāt persona, kurai ir šo noteikumu 2.punktā minētā izglītība un speciālās izglītības skolotāja kvalifikācija vai apgūta šo noteikumu 19.3.punktā minētā pedagogu profesionālās kompetences pilnveides programma speciālajā izglītībā.

4. Vispārējās izglītības pedagogs, kurš ieguvis augstāko pedagoģisko izglītību un skolotāja kvalifikāciju, ir tiesīgs īstenot citu mācību priekšmetu, ja viņš ir apguvis vai apgūst šo noteikumu 19.4.punktā minēto pedagogu profesionālās kompetences pilnveides programmu.

5. Par vispārējās izglītības pirmsskolas pedagogu, ir tiesīga strādāt persona, kura ieguvusi augstāko pedagoģisko izglītību un pirmsskolas skolotāja kvalifikāciju, kas iegūta augstākajā vai vidējā profesionālajā izglītībā.

6. Par profesionālās izglītības un interešu izglītības skolotāju ir tiesīga strādāt persona, kurai ir:

6.1. augstākā izglītība vai trešā līmeņa profesionālā kvalifikācija, vai Latvijas Amatniecības kameras piešķirta amatnieka kvalifikācija, kas atbilst meistara līmenim un augstākā pedagoģiskā izglītība vai apgūta šo noteikumu 19.3.punktā noteiktā pedagogu profesionālās kompetences pilnveides programma vismaz 72 stundu apjomā un piešķirtas tiesības veikt pedagoģisko darbību, vai akadēmiskās vai profesionālās studiju programmas ietvaros apgūti ar pedagoģiju saistīti studiju kursi vismaz 2 kredītpunktu jeb 80 stundu apjomā;

6.2. kvalifikācija, kas atbilst mācāmajam mācību priekšmetam vai modulim vai profesionālās studiju programmas ietvaros apgūts ar mācību priekšmetu vai moduli saistīts studiju kurss vismaz 6 kredītpunktu jeb 240 stundu apjomā un augstākā pedagoģiskā izglītība vai šo noteikumu 19.3.punktā noteiktā pedagogu profesionālās kompetences pilnveides programma vismaz 72 stundu apjomā un piešķirtas tiesības veikt pedagoģisko darbību, vai akadēmiskās vai profesionālās studiju programmas ietvaros apgūti ar pedagoģiju saistīti studiju kursi vismaz 2 kredītpunktu jeb 80 stundu apjomā.

7. Par vispārējās, profesionālās un interešu izglītības pedagogu ir tiesīga strādāt persona, kura ieguvusi augstāko akadēmisko izglītību vai piektā līmeņa profesionālo kvalifikāciju un studiju programmas ietvaros apguvusi mācību priekšmetam, modulim, interešu izglītības nodarbībai atbilstošus studiju kursus 8 kredītpunktu jeb 320 stundu apjomā un kura apgūst vai ir apguvusi izglītības programmu pedagoģijā (tai skaitā līderībā, pārmaiņu un izglītības vadībā), ja tās apjoms nav mazāks par 650 stundām un tā tiek īstenota divu gadu laikā līdztekus pedagoga darbam. Minētā programma ir pielīdzināma šo noteikumu 19.3. punktā noteiktajai pedagogu profesionālās kompetences pilnveides programmai.

8. Mācību priekšmetu vai moduli, ko saturiski veido vairākas jomas, ir tiesīga īstenot arī persona, kura ieguvusi šo noteikumu 2., 6. un 7.punktā noteikto izglītību vismaz viena šī mācību priekšmeta vai moduļa daļai atbilstošajai jomai un studiju programmas ietvaros apguvusi ar attiecīgā mācību priekšmeta vai moduļa daļu saistītos studiju kursus vismaz 8 kredītpunktu jeb 320 stundu apjomā.

9. Par speciālo pedagogu ir tiesīga strādāt persona, kura ieguvusi augstāko pedagoģisko izglītību un speciālā pedagoga vai speciālās izglītības skolotāja kvalifikāciju.

10. Par sociālo pedagogu ir tiesīga strādāt persona, kura ieguvusi augstāko pedagoģisko izglītību un sociālā pedagoga kvalifikāciju vai augstāko izglītību un sociālā darbinieka kvalifikāciju, ja studiju programmas ietvaros apgūti ar pedagoģiju saistītie studiju kursi vismaz 8 kredītpunktu jeb 320 stundu apjomā.

 11. Par pedagogu – karjeras konsultantu ir tiesīga strādāt persona, kura ieguvusi augstāko izglītību vai augstāko pedagoģisko izglītību vai šo noteikumu 19.3. punktā minēto pedagogu profesionālās kompetences pilnveides programmu ar tiesībām veikt pedagoģisko darbību un karjeras konsultanta kvalifikāciju vai šo noteikumu 19.3.punktā minētajā pedagogu profesionālās kompetences pilnveides programmā ieguvusi tiesības strādāt par pedagogu karjeras konsultantu.

12. Par skolotāju logopēdu ir tiesīga strādāt persona, kura ieguvusi augstāko pedagoģisko izglītību un skolotāja logopēda kvalifikāciju vai augstāko izglītību un logopēda vai audiologopēda kvalifikāciju.

13. Šo noteikumu 6.punktā noteiktā augstākā pedagoģiskā izglītība, tiesības veikt pedagoģisko darbību vai studiju programmas ietvaros apgūtie ar pedagoģiju saistītie studiju kursi nav attiecināmi uz profesionālās izglītības vai interešu izglītības pedagogu, kurš īsteno profesionālās izglītības vai interešu izglītības programmas, nodrošinot izglītojamajiem speciālo zināšanu un prasmju apguvi, un kuru darba slodze ir mazāka par 360 darba stundām gadā.

**III. Pedagoga profesionālās kompetences pilnveide**

14. Vispārējās, profesionālās un interešu izglītības pedagogs ir atbildīgs par savas profesionālās kompetences pilnveidi, kuru veic triju gadu laikā ne mazāk par 36 stundām un plāno to sadarbībā ar izglītības iestādes, kurā veic pedagoģisko darbību, vadītāju. Profesionālās ievirzes sporta pedagogs profesionālās kompetences pilnveidi veic atbilstoši sporta speciālistu sertifikācijas kārtībai un sporta speciālistam noteiktajām prasībām. Pedagogs, kurš veic pedagoģisko darbību sertificētā privātpraksē, profesionālās kompetences pilnveidi plāno individuāli.

15. Augstskolu un koledžu akadēmiskajam personālam līdz ievēlēšanas termiņa beigām akadēmiskajā amatā jāapgūst profesionālās pilnveides programmas par inovācijām augstākās izglītības sistēmā, augstskolu didaktikā vai izglītības darba vadībā 160 akadēmisko stundu apjomā (tajā skaitā vismaz 60 kontaktstundas). Profesionālā pilnveide var ietvert tās mērķim atbilstošu starptautisko mobilitāti, piedalīšanos konferencēs un semināros, ko apliecina akadēmiskā personāla iesniegtie dokumenti.

16. Pedagogs, kurš iegūst augstāko izglītību, ir tiesīgs strādāt bez profesionālās kompetences pilnveides līdz augstāko izglītību apliecinoša dokumenta ieguvei. Pedagogs profesionālās kompetences pilnveidi uzsāk trešajā gadā pēc augstāko izglītību apliecinoša dokumenta ieguves.

17. Pedagoga profesionālās kompetences pilnveides programmā var tikt ietvertas šādas tēmas:

17.1. pedagoga vispārējās kompetences (jauninājumi un attīstības tendences izglītībā, pilsoniskās attieksmes pilnveidošana, kvalitatīvas, radošas pedagoģiskās darbības veicināšana, īstenojot pedagoģisko procesu atbilstoši katra skolēna individuālajām vajadzībām, nākotnes mācību saturs nākotnes kompetenču veicināšanai, ilgtspējīga attīstība un iekļaujoša izglītība, bērnu tiesību aizsardzība, veselība un drošums, vardarbības pret bērnu un vardarbības bērna ģimenē atpazīšana un novēršana);

17.2. izglītības saturs un didaktika (mācību stratēģijas un metožu izvēle, tai skaitā lasīt un rakstīt prasmes, domāšanas procesa, radošuma un inovāciju veicināšanai, didaktiskie modeļi, tradicionāls, multidisciplinārs un starpdisciplinārs mācību process, lietpratības jēdziens un caurviju prasmes, jauninājumi mācību priekšmetā un izglītības jomas saturā un metodikā, informācijas un komunikāciju tehnoloģiju prasmes kvalitatīvi modernā izglītības vidē);

17.3. izglītības vadība (mērķtiecīga uz rezultātu orientēta izglītības procesa organizācija, uz profesionālo sadarbību vērsta pedagoģiskā procesa īstenošana, līderība, finanšu prasmes, dokumentu pārvaldība, skolvadība, tai skaitā pārmaiņu vadība, izglītības kvalitātes monitorings izglītības iestādē, personālvadība u.c.).

18. Pedagoga pieredzē izglītības iestādes vadītājs ieskaita pedagoga profesionālās kompetences pilnveidē apgūtās tēmas ārpus tiešajiem pedagoģiskajiem darba uzdevumiem, dalība konferencēs, semināros, meistarklasēs, stažēšanās nozares uzņēmumos, dalība darba devēju organizāciju rīkotās mācībās un metodisko materiālu sagatavošana savā mācību priekšmetā vai praktiskajās nodarbībās, pedagoga konkurētspējas veicināšana, personības attīstība u.c.) ne vairāk kā sešu stundu apjomā vienu reizi trijos gados.

19. Pedagogs apgūst profesionālās kompetences pilnveides programmu:

19.1. ko izstrādā un īsteno pašvaldību vai privātās izglītības iestādes, vai pedagogu profesionālās nevalstiskās organizācijas, kuru darbību reglamentējošajā dokumentā paredzēta pedagogu profesionālās kompetences pilnveide, saskaņojot ar pašvaldību, kuras administratīvajā teritorijā tā tiek īstenota;

19.2. ko izstrādā un īsteno ministriju padotības iestādes vai pašvaldību iestādes, kas nav reģistrētas izglītības iestāžu reģistrā, bet kuru nolikumā paredzēta izglītojošas darbības veikšana, vai, augstākās izglītības iestādes, kas īsteno pedagoģijas studiju programmas;

19.3. vismaz 72 stundu apjomā, pēc kuras apguves tiek piešķirtas tiesības veikt pedagoģisko darbību, strādāt speciālās izglītības iestādē, strādāt par pedagogu karjeras konsultantu un kuras, saskaņojot ar Izglītības un zinātnes ministriju, izstrādā un īsteno augstākās izglītības iestādes, kas īsteno pedagoģijas studiju programmas;

19.4. vismaz 240 stundu apjomā, pēc kuras apguves tiek piešķirtas tiesības īstenot citu mācību priekšmetu un kuras, saskaņojot ar Izglītības un zinātnes ministriju, izstrādā un īsteno augstākās izglītības iestādes, kas īsteno pedagoģijas studiju programmas;

19.5. ko izstrādā un īsteno ārvalstu institūcijas Latvijā, saskaņojot ar Izglītības un zinātnes ministriju.

20. Izstrādājot pedagogu profesionālās kompetences pilnveides programmu, tajā norāda programmas mērķi, uzdevumus un sasniedzamos rezultātus, programmas īstenošanas veidu, mērķauditoriju, īstenošanas plānu, norādot apjomu stundās, plānotos tematus, to apguves formas un metodes.

21. Par šo noteikumu 19.1., 19.2. un 19.5. punktos minētās pedagogu profesionālās kompetences pilnveides programmas apguvi tās īstenotājs izsniedz apliecību (1.pielikums).

22. Par šo noteikumu 19.3. un 19.4.punktos minētās pedagogu profesionālās kompetences pilnveides programmas apguvi – sertifikātu (2.pielikums), kas ir derīgs tikai kopā ar dokumentu par attiecīgas izglītības vai profesionālās kvalifikācijas iegūšanu.

**IV. Noslēguma jautājums**

23. Atzīt par spēku zaudējušiem Ministru kabineta 2014.gada 28.oktobra noteikumus Nr.662 „Noteikumi par pedagogiem nepieciešamo izglītību un profesionālo kvalifikāciju un pedagogu profesionālās kvalifikācijas pilnveides kārtību” (Latvijas Vēstnesis, 2014, 219.nr.).

Ministru prezidents M. Kučinskis

Izglītības un zinātnes ministrs K. Šadurskis

Iesniedzējs:

Izglītības un zinātnes ministrs K. Šadurskis

Vizē:

Valsts sekretāre L. Lejiņa

19.03.2018.

1396

Baiba Bašķere

baiba.baskere@izm.gov.lv

Modra Jansone

modra.jansone@izm.gov.lv